Komission asetus (EY) N:o 1472/2003, annettu 20 päivänä elokuuta 2003, viinirypälemehua ja rypäleen puristemehua koskevan yhteisön tariffikiintiön avaamisesta ja hallinnoimisesta viinivuodesta 2003/2004 alkaen



Virallinen lehti nro L 211 , 21/08/2003 s. 0010 - 0011



Komission asetus (EY) N:o 1472/2003, annettu 20 päivänä elokuuta 2003, viinirypälemehua ja rypäleen puristemehua koskevan yhteisön tariffikiintiön avaamisesta ja hallinnoimisesta viinivuodesta 2003/2004 alkaen EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 62 artiklan 1 kohdan, sekä katsoo seuraavaa: (1) Yhteisö on Maailman kauppajärjestön monenvälisten kauppaneuvottelujen osana sitoutunut avaamaan 14000 tonnia viinirypälemehua ja rypäleen puristemehua käsittävän vuotuisen tuontitariffikiintiön. (2) Rypäletäysmehua ja rypälemehua koskevan yhteisön tariffikiintiön avaamisesta ja hallinnoinnista markkinointivuodesta 1996/1997 annetussa komission asetuksessa (EY) N:o 2012/96(3), sellaisena kuin se on muutettuna asetuksella (EY) N:o 2499/97(4), säädetään tällaisen kiintiön hallinnoinnista tuontitodistusjärjestelmän avulla. (3) Kiintiön hallinnointia olisi parannettava hallinnon yksinkertaistamiseksi ja tehostamiseksi. Muiden viinialan tariffikiintiöiden hallinnoinnissa on saatu hyviä kokemuksia "ensin tullutta palvellaan ensin" -periaatteen soveltamisesta. Viinirypälemehun ja rypäleen puristemehun tariffikiintiötä olisi tämän vuoksi hallinnoitava asetuksen (EY) N:o 1493/1999 62 artiklan 2 kohdan a alakohdan mukaisesti ja tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93(5), sellaisena kuin se on viimeksi muutettuna asetuksella (EY) N:o 1335/2003(6), 308 a, 308 b ja 308 c artiklan perusteella. (4) Tariffikiintiöstä osalliseksi pääsemisen edellytyksenä on tietty loppukäyttö. Tulliviranomaisten on valvottava loppukäyttöä koskevien säännösten noudattamista yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92(7), sellaisena kuin se on viimeksi muutettuna asetuksella (EY) N:o 2700/2000(8), ja asetuksen (ETY) N:o 2454/93 säännösten mukaisesti kun kyseessä ovat vapaaseen liikkeeseen luovutetut tavarat, joihin sovelletaan alennettua tullia niiden loppukäytön vuoksi. Koska asianomaisten tullien alennus on huomattava ja siihen liittyy taloudellinen riski, jos sääntöjä ei noudateta, on asianmukaista vaatia vakuutta riskin kattamiseksi. Yhteisön tullilainsäädännön sääntöjen mukaisesti tulliviranomaiset vaativat mihin tahansa mahdolliseen tullivelkaan liittyvän taloudellisen riskin kattamiseksi asianomaisten tavaroiden osalta yhden vakuuden. (5) Asetus (EY) N:o 2012/96 on tämän vuoksi aiheellista kumota ja korvata se uudella asetuksella. (6) Tässä asetuksessa säädetyt toimenpiteet ovat viinin hallintokomitean lausunnon mukaiset, ON ANTANUT TÄMÄN ASETUKSEN: 1 artikla Tariffikiintiön avaaminen 1. Avataan vuosittain 1 päivän syyskuuta ja 31 päivän elokuuta väliseksi ajaksi 14000 tonnia CN-koodeihin 2009 61 90 , 2009 69 11 , 2009 69 19 , 2009 69 51 ja 2009 69 90 kuuluvaa viinirypälemehua ja rypäleen puristemehua käsittävä tuontitariffikiintiö, jäljempänä "tariffikiintiö". Tariffikiintiön järjestysnumero on 09.0067. 2. Edellä olevassa 1 kohdassa tarkoitettu viinirypälemehu ja rypäleen puristemehu on käytettävä viinirypälemehun ja/tai muun kuin viinialan tuotteiden, kuten alkoholittomien juomien, hillojen ja kastikkeiden valmistukseen. Kyseisen viinirypälemehun ja rypäleen puristemehun jalostus on tehtävä kuuden kuukauden kuluessa tuotteiden vapaaseen liikkeeseen luovuttamisesta. 2 artikla Tariffikiintiön hallinnointi Tariffikiintiötä hallinnoidaan "ensin tullutta palvellaan ensin" -periaatteella asetuksen (ETY) N:o 2454/93 308 a, 308 b ja 308 c artiklan mukaisesti. 3 artikla Tullit Tariffikiintiössä sovellettava tulli on kunkin CN-koodiin kuuluvan tuotteen osalta mainittu arvotulli ja kun kyseessä ovat CN-koodiin 2009 69 11 kuuluvat tuotteet, Euroopan yhteisöjen yhteisessä tullitariffissa vahvistettu euroina kilogrammaa kohden ilmaistu paljoustulli. 4 artikla Loppukäytön valvonta Jotta tavarat voidaan lukea tariffikiintiöön, niiden on oltava tullin valvonnassa asetuksen (ETY) N:o 2913/92 82 artiklan ja asetuksen (ETY) N:o 2454/93 291-300 artiklan mukaisesti. Poiketen siitä, mitä asetuksen (ETY) N:o 2454/93 293 artiklan 1 kohdan e alakohdassa säädetään, vakuuden asettaminen on pakollista. Sen on katettava kaikkia koskevan kolmannen maan tullin ja tämän asetuksen 3 artiklassa vahvistetun tariffikiintiössä sovellettavan tullin välinen erotus. 5 artikla Kumoaminen Kumotaan asetus (EY) N:o 2012/96. 6 artikla Voimaantulo Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä syyskuuta 2003. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä elokuuta 2003. Komission puolesta Franz Fischler Komission jäsen (1) EYVL L 179, 14.7.1999, s. 1. (2) EUVL L 122, 16.5.2003, s. 1. (3) EYVL L 269, 22.10.1996, s. 8. (4) EYVL L 345, 16.12.1997, s. 15. (5) EYVL L 253, 11.10.1993, s. 1. (6) EUVL L 187, 26.7.2003, s. 16. (7) EYVL L 302, 19.10.1992, s. 1. (8) EYVL L 311, 12.12.2000, s. 17.